SL Uradni list Evropske unije C 112/1

MNENJE KOMISIJE

z dne 13. avgusta 2009

v skladu s členom 7 Direktive 98/37/ES Evropskega parlamenta in Sveta glede ukrepa prepovedi, ki so ga sprejeli madžarski organi v zvezi s kotno brusilko znamke Dimension MD-2008-146

(Besedilo velja za EGP)

2010/C 112/01

1. Obvestilo madžarskih organov

Člen 2(1) Direktive 98/37/ES o približevanju zakonov držav članic o strojih navaja, da države članice sprejmejo vse primerne ukrepe, s katerimi zagotovijo, da se stroji, zajeti v tej direktivi, lahko dajejo v promet in začnejo uporabljati samo, če ne ogrožajo zdravja in varnosti ljudi in, kadar to pride v poštev, domačih živali ali premoženja, kadar so pravilno nameščeni in vzdrževani ter se uporabljajo za predvideni namen.

Člen 7(1) Direktive določa, da država članica ob ugotovitvi, da stroji z oznako CE, ki se uporabljajo v skladu s predvidenim namenom, lahko ogrozijo varnost ljudi in, kadar to pride v poštev, domačih živali ali premoženja, sprejme vse ustrezne ukrepe, da take stroje umakne s trga, prepove njihovo dajanje v promet, začetek uporabe ali uporabo ali omeji njihov prosti pretok. Država članica takoj obvesti Komisijo o vsakem takem ukrepu ter navede razlog za svojo odločitev.

Madžarski organi so 3. decembra 2007 obvestili Evropsko komisijo o ukrepu prepovedi dajanja v promet prenosne električne ročne kotne brusilke znamke Dimension, tipa DM/AG230-160.

Kotno brusilko naj bi izdelala družba Zheijang Yongkang Xing Pai Tool Co. Ltd. 56-1 W. Wangchun Road, Yongkang City, Zhejiang, 321300, KITAJSKA in jo distribuirala družba Dimension Europe Kft., Budimpešta, Újlak u. 21., 1173, MADŽARSKA.

Evropski Komisiji je bila poslana naslednja dokumentacija:

— certifikat št. AM 50019449 0001, poročilo št. 15002404 001, z dne 9. septembra 2003 za kotno brusilko tipa S1M-ZZ09-230A, ki ga je izdal TÜV Rheinland Product Safety GmbH in potrjuje skladnost z Direktivo 98/37/ES o strojih,

— certifikat št. S 50019447 0001 z dne 9. septembra 2003 za isto vrsto kotne brusilke S1M-ZZ09-230A, ki ga je izdal TÜV Rheinland Product Safety GmbH in zanjo odobril oznako „GS“,

— izjavo družbe Zheijang Yongkang Xing Pai Tool Co. Ltd. z dne 30. maja 2006 o enakovrednosti kotne brusilke tipa S1M-ZZ09-230A in izdelka tipa DM/AG230-160, za katerega velja madžarski ukrep,

— izjavo ES o skladnosti, ki jo je pripravil družba Dimension Europe Kft., z dne 30. avgusta 2006 v zvezi s certifikatom št. AM 50019449 0001.

V skladu s členom 7(2) Direktive se mora Komisija po posvetovanju z zadevnimi strankami izreči, ali je takšen ukrep upravičen ali ne. Če meni, da je ukrep upravičen, obvesti države članice, da lahko sprejmejo vse ustrezne ukrepe v zvezi z zadevnim strojem v skladu s svojimi obveznostmi iz člena 2(1).

2. Razlogi za ukrep madžarskih organov

Ukrep, ki so ga sprejeli madžarski organi, izhaja iz neskladnosti kotne brusilke z naslednjimi bistvenimi zdravstvenimi in varnostnimi zahtevami iz Priloge I k Direktivi 98/37/ES (s sklicevanjem na specifikacije usklajenih evropskih standardov EN 50144-1:1998 Varnost električnih ročnih orodij – 1. del: Splošne zahteve in EN 50144-2-3:2002 Varnost električnih ročnih orodij – 2.–3. del: Posebne zahteve za brusilnike, diskovne peskalnike in polirnike, ki sta navedena v proizvajalčevi izjavi ES o skladnosti).

1.5.1 – Električno napajanje

Med preskusom mehanske trdnosti se je prezračevalna rešetka zlomila in ohišje je razpadlo, zato so bili deli stroja pod napetostjo izpostavljeni. Konstrukcija električnega kabla je bila lažja od predpisanega, zato se lahko z lahkoto poškoduje.

1.5.6 – Požar

Med toplotnim preskusom se je stroj vnel, pojavil se je dim, nato se je stroj ustavil.

1.7.4 – Navodila

Navodila za uporabo niso vsebovala večine splošnih navodil za varnost.

1.7.3 – Označevanje

Proizvajalec in leto proizvodnje nista bila navedena na kotni brusilki.

3. Mnenje Komisije

Komisija je 22. septembra 2008 pisala:

— družbi Zhejiang Yongkang Xing Pai Tool Co. Ltd.,

— družbi Dimension Europe Kft., ki je podpisala izjavo ES o skladnosti, in

— TÜV Rheinland Product Safety GmbH, ki je izdal certifikata o skladnosti za kotno brusilko tipa S1M-ZZ09-230A, ki naj bi bila enakovredna kotni brusilki tipa DM/AG230-160, za katero velja madžarski ukrep.

Od družbe Dimension Europe Kft. ni do danes prejela nobenega odgovora.

V odgovoru z dne 24. novembra 2008 je TÜV Rheinland potrdil, da je izdal certifikat št. AM 50019449 0001, poročilo št. 15002404 001, z dne 9. septembra 2003, za kotno brusilko tipa S1M-ZZ09-230A. TÜV Rheinland je izjavil, da nima nobenih informacij v zvezi s kotno brusilko tipa „DM/AG230-160“. TÜV Rheinland se je obrnil na družbo Zhejiang Yongkang Xing Pai Tools, ki je potrdila, da ni izdelala kotne brusilke tipa DM/AG230-160 za družbo Dimension Europe Kft., Madžarska.

TÜV Rheinland je priložil izjavo z dne 29. oktobra 2008, ki jo je podpisala družba Zhejiang TCH Industrial Co. Ltd. in v kateri ta družba navaja, da ni izdelala kotne brusilke modela DM/AG230-160, ki torej ni bila enakovredna kotni brusilki tipa S1M-ZZ09-230A.

O pravem poreklu stroja, ki so ga testirali madžarski organi, ni torej nobenih zanesljivih dokazil.

Glede na razpoložljivo dokumentacijo in pripombe zadevnih strank Komisija meni, da so madžarski organi dokazali, da stroj, za katerega velja ukrep prepovedi, ni v skladu z zgoraj navedenimi bistvenimi zdravstvenimi in varnostnimi zahtevami. Te neskladnosti povzročajo resno tveganje za osebe, ki zadevni stroj uporabljajo.

Zato Komisija po izvedbi predpisanega postopka meni, da je ukrep, ki so ga sprejeli madžarski organi, upravičen.